Fire sang seg til «The Voice»-finalen
Spenningen var til å ta og føle på før resultatet ble ropt opp. Tidsskjemaet til TV 2 var så sprengt at det ikke ble tid til reaksjoner fra dem som røk ut før rulleteksten gikk. Endre Gryting var den eneste rapperen i semifinalen. – Sånn gikk det. Jeg føler meg uansett tilfreds og har fått gjort det jeg kom for å gjøre, uavhengig av finaleplass, sier 22-åringen til VG. – Jeg har fått levert og gjort jobben min. Mer enn det kan jeg ikke gjøre. Det er nå det starter. Jeg må bruke dette momentumet for å oppnå det jeg vil, nemlig «test the sky», sier Endre, som har artistblod i årene. Pappa er nemlig Håvard Gryting (46), som har levd av musikken siden 90-tallet. Han har koret i mange Eurovision Song Contest-finaler, og drammenseren er kjent fra flere musikaler. I tillegg er Håvaard Gryting medlem i bandet Mamas Garden. Ikke minst var pappa Gryting var også selv med i «The Voice» i 2012. – Men han kom ikke like langt som meg, gliser sønnen. – Nå må jeg bare jobbe, lage sanger og komme meg ut på markedet. Jeg vil etablere meg som artist. Pappa, broren min og jeg holder faktisk på å koke opp et konsept som er veldig spennende, røper han til VG. Amanda Rusti røk også og innrømmer at hun er skuffet over det. Hun hadde et lite håp om at det kunne gå. – Men jeg er veldig takknemlig for hele opplevelsen, og det å ha kommet så langt. Det er helt utrolig egentlig. Og dette er bare begynnelsen, sier hun til VG. Seks er altså blitt til fire. I kveld var det kun seerne som hadde noe å si når det gjaldt hvem som skal kjempe om den store seieren – og platekontrakt med Universal – i H3 Arena i Bærum om en uke. Edward Mustad var den som i kveld fikk aller mest applaus fra gjestene i TV-studio. 20-åringen fra Langesund har vært blant favorittene helt fra første audition. TV-stemmene skal imidlertid ha vært svært jevne, ifølge programleder Øyvind Mund (53). Mustad sang seg videre sammen med Steffi Buie (30), Oskar Øyestad (22) og Maria Halsne (23). Stemmerangeringen på de fire som gikk videre, er ikke kjent. Mentor Morten Harket (59) hadde to deltagere med i semifinalen. Det samme hadde Lene Marlin (38), mens Martin Danielle (31) og Yosef Wolde-Mariam (41) stilte med én håpefull hver. I kveld var imidlertid alle mentorene nøye med å hylle alle seks semifinalistene. Oskar Øiestad (23) fra Nøtterøy, deltager på «Team Lene», fremførte «Let’s Hurt Tonight» av OneRepublic. Maria Engås Halsne (22) fra Ålesund, deltager på «Team Morten», sang «Bird Set Free» av Sia. Endre Gryting (22) fra Drammen, deltager på «Team Yosef», gikk på scenen med «Thugz Mansion» av 2Pac/Nas. Amanda Rusti (21) fra Larvik, deltager på «Team Martin», fremførte «Do It Again» av Röyksopp/Robyn. Steffi Buie (30) fra Lofoten, deltager på «Team Lene», sang «Someone Like You» av Adele. Edward Mustad (20) fra Langesund, deltager på «Team Morten» rundet av kvelden med «Majesty» av Madrugada.
Endre Gryting (22) og Amanda Rusti (21) røk ut på målstreken før finalen.